**ΠΡΟΣΟΜΟΙΩΤΙΚΟ ΔΙΑΓΩΝΙΣΜΑ ΓΛΩΣΣΑΣ-ΛΟΓΟΤΕΧΝΙΑΣ Γ ΛΥΚΕΙΟΥ**

**Α΄4ΜΗΝΟΥ 2024-2025**

*Ενδεικτικές απαντήσεις*

**ΘΕΜΑ Α**

Δύο σημαίνοντες Γάλλοι στοχαστές διερωτώνται για τη θέση των αξιών στον κόσμο μας. Ο Αξέλ Καν τις διαχωρίζει σε αποτιμώμενες με οικονομικά μέτρα, και σε ανεκτίμητες, που καλούνται και ηθικές (αλλά και οικουμενικές). Αμφιβάλλει, ωστόσο, αν όλοι σέβονται πραγματικά τις οικουμενικές αξίες / ανθρώπινα δικαιώματα, εφόσον πρώην αποικιοκράτες τις / τα επικαλούνταν προσχηματικά, προκειμένου να επεκταθούν εδαφικά, και όλοι, γενικά, όταν προβαίνουν σε πολέμους, περιφρονούν τα θύματα. Ο Καν στοχοποιεί, κυρίως, την υποκρισία του προηγμένου Δυτικού Κόσμου**·** ο Ζερόμ Μπεντέ, αντίστοιχα, θεωρεί ότι τα Δικαιώματα – υπερεθνικά και αδιαπραγμάτευτα – εκφράζουν τον αγώνα για αυτοδιάθεση και οικονομική ανεξαρτησία των λαών.

**ΘΕΜΑ Β**

**Ερώτημα 1ο**

**α.** Η 2η παράγραφος του Κειμένου 1 οργανώνεται κατ’ αρχάς με διαίρεση. Η διαιρετέα έννοια είναι οι «αξίες», οι οποίες χωρίζονται, κατά την άποψη του Καν, σε όσους έχουν τιμή (εννοεί τις οικονομικές), και όσες είναι ανεκτίμητες (και εννοεί τις ηθικές). Το σημείο από το οποίο φαίνεται κάτι τέτοιο είναι το ακόλουθο: «Για τον Aξέλ Kαν, υπάρχουν δύο είδη αξιών: αυτές που έχουν τιμή και αυτές που είναι ανεκτίμητες, όπως οι ηθικές αξίες».

Στη συνέχεια, με τη χρήση της λέξης «αντιθέτως», ο γράφων δίνει ακόμη μεγαλύτερη έμφαση στο περιεχόμενο των «ηθικών» αξιών, καθώς τις αντιδιαστέλλει προς τις «οικονομικές». Το σημείο από το οποίο φαίνεται κάτι τέτοιο είναι το ακόλουθο: «Οι οικονομικές αξίες, που αφορούν τιμές και κέρδη, … Αντιθέτως, κάτι ιδιαίτερα σημαντικό … ανεκτίμητη».

Οι δύο αυτοί τρόποι οργάνωσης των νοημάτων στη συγκεκριμένη παράγραφο συνεργάζονται και δίνουν σπουδαίο επικοινωνιακό αποτέλεσμα. Πρώτα απ’ όλα, με τη διαίρεση επιτυγχάνεται η διάκριση των αξιών, πράγμα που σημαίνει ότι καταγράφεται ρητά πως δεν ασπάζεται η ανθρωπότητα ολόκληρη τις ίδιες, γενικά και ανεξαιρέτως, αξίες. Στη συνέχεια, με την αντίθεση, δίνεται έμφαση στις ηθικές αξίες, οι οποίες προφανώς θεωρούνται από τον γράφοντα ανώτερες από τις οικονομικές. Με τον συνδυασμό των δύο τρόπων ανάπτυξης, ο αναγνώστης έχει την αίσθηση ότι παρακολουθεί πολύ κατατοπιστικά το νόημα συνολικά του κειμένου και αντιλαμβάνεται ποιος είναι ο τελικός στόχος του γράφοντος.

**β.** Στην τρίτη παράγραφο διαπιστώνεται, ως γενική παρατήρηση, ότι οι οικουμενικές αξίες, αν και γενικού κύρους, πολύ συχνά αντιμετωπίζονται με σχετικότητα. Στην επόμενη παράγραφο, αναφέρεται ότι ο Άξελ Καν επιβεβαιώνει την άποψη αυτή, καθώς χρησιμοποιείται προς επίρρωσή της το παράδειγμα των δυτικών αποικιοκρατών, οι οποίοι δεν δίσταζαν να θυσιάσουν ζωές για να πετύχουν τους στόχους τους. Η δυσπιστία απέναντι στην οικουμενικότητα των ανθρωπίνων δικαιωμάτων συνεχίζεται και στην προτελευταία παράγραφο, στην οποία διατυπώνεται η άποψη ότι, παρά τις όποιες εξαγγελίες, πόλεμος χωρίς θύματα είναι αδιανόητο να υπάρξει. Η κατακλείδα αναφέρει ότι τα προηγούμενα μαρτυρούν εντέλει την υποκρισία της Δύσης, ενώ πρέπει να γίνεται σαφές ότι η έννοια «ανθρώπινα δικαιώματα», που βασίζεται στις ηθικές αξίες, είναι καθολική και αδιαπραγμάτευτη. Η συνεκτικότητα επομένως των τεσσάρων αυτών παραγράφων διασφαλίζεται μέσω της διαπίστωσης – που διατρέχει και τις τέσσερις – ότι οι λεγόμενες οικουμενικές αξίες / ανθρώπινα δικαιώματα δεν γίνονται σεβαστές / ά τελικά όσο τους αξίζει.

**Ερώτημα 2ο**

Οι ορθές απαντήσεις είναι:

1. Λάθος
2. Σωστό
3. Σωστό
4. Λάθος
5. Λάθος

**Ερώτημα 3ο**

**α.** «Ανεξίτηλα, πάνω στα παιδιά, τα σημάδια του πολέμου στη Συρία, …»

 **β.**

1. Αγνοούν αν θα ζήσουν ή θα πεθάνουν / Ζουν συνεχώς υπό την απειλή του θανάτου.
2. Η προσοχή μας βρίσκεται σταθερά … / εξ ολοκλήρου…
3. Απαιτεί μεγαλοψυχία / γενναιοδωρία.

**γ.** Η *διπλή παύλα* είναι ένα σημείο στίξης το οποίο δίνει ξεχωριστή αξία στο τμήμα λόγου που περιλαμβάνει. Δεν είναι μια απλή παρένθεση, μια πληροφορία ανάμεσα στις άλλες**·** το τμήμα μέσα στη διπλή παύλα είναι μια ιδιαίτερα σπουδαία πληροφορία και επομένως με τη χρήση της ο γράφων επιδιώκει να τονίσει την ξεχωριστή σημασία που έχει η πληροφορία αυτή. Στη συγκεκριμένη περίπτωση τονίζεται εμφανώς η ανάγκη της ατομικής προσφοράς, στο μέτρο του δυνατού και με τα μέσα που διαθέτει ο καθένας, ώστε να γίνει κοινή συνείδηση ότι ο πόλεμος πρέπει να σταματήσει.

Η *φράση μέσα στα εισαγωγικά* αποτελεί αυτούσια μεταφορά των λόγων ενός προσώπου, το οποίο (πρόσωπο) υποδεικνύει κάτι ιδιαίτερα σπουδαίο. Τα λόγια εντός των εισαγωγικών αποτελούν ένα ξένο σχόλιο που ενσωματώνεται στην καταληκτική παράγραφο του κειμένου. Ο σκοπός είναι να δοθεί μέσω αυτού στον αναγνώστη ένας τόνος αισιοδοξίας μακριά και πέρα από όλες τις πικρές διαπιστώσεις που προηγήθηκαν: Τα παιδιά της Συρίας θα καταφέρουν εν τέλει να επιβιώσουν! Η διαπίστωση αυτή μοιάζει ν’ αποτελεί και τη θέση του συντάκτη του άρθρου.

**ΘΕΜΑ Γ**

Τα «όπλα» για το ποιητικό υποκείμενο φαίνεται να διαφοροποιούνται εντελώς από τα εργαλεία που χρησιμεύουν ως μηχανές πολέμου και ολέθρου. Το ποιητικό υποκείμενο, σε α΄ ενικό πρόσωπο αρχικά, δηλώνει, σε λόγο μεταφορικό ότι «εκτελεί παραγγελίες που λαβαίνει από την ειρήνη», προετοιμάζεται, δηλαδή, αδιαλείπτως για όλα εκείνα τα αγαθά που κοσμούν την ανθρωπότητα και διασφαλίζουν την ευημερία: αγάπη, δικαιοσύνη, αξιοπρέπεια, κοινωνική ισότητα, ανεκτικότητα και συλλογικότητα. Στην περισυλλογή του μέσα, παρομοιάζει τους ανθρώπους με μυρμήγκια, μικρές μα ακαταπόνητες υπάρξεις, που έχουν καρδιά και μοχθούν για το καλύτερο, όλοι μαζί, χωρίς διακρίσεις. Προσεύχεται, άλλωστε στον Θεό να ενισχύει κάθε μέρα αυτόν τον αλληγορικό «στρατό από αγαθά» που προετοιμάζει, γιατί η ανθρωπιά δεν είναι αυτονόητη. Ένα τόσο σπουδαίο έργο για τη στήριξη και αναστήλωση της ειρήνης, θα ήθελα κι εγώ να το συνδράμω, όπως μπορώ. Ο ποιητής το επιδιώκει με την τέχνη, κάθε άνθρωπος, όμως, μπορεί να το πετύχει, όταν αφήνει την ψυχή του να γεμίσει με τα πολύχρωμα αγαθά της ειρήνης.

**ΘΕΜΑ Δ**

Αγαπητοί ακροατές / παρευρισκόμενοι,

Η ανάγκη σεβασμού των δικαιωμάτων των παιδιών βρίσκεται σήμερα στο προσκήνιο. Ο πόλεμος, η ανέχεια, η εξαθλίωση, η ενδοοικογενειακή βία, ο αναλφαβητισμός τραυματίζουν ανεπανόρθωτα τις παιδικές ψυχές. Πρέπει, λοιπόν, να περιφρουρήσουμε τα παιδικά δικαιώματα, και το σχολείο, ειδικότερα, με την ευαισθησία του, οφείλει με δράσεις να κινητοποιηθεί υπέρ αυτών.

Η πρόοδος της ανθρωπότητας επιβάλλει να εκδηλώσουμε έμπρακτο ενδιαφέρον, πρωταρχικά, για τη στέγαση – διατροφή – ένδυση – περίθαλψη – ασφάλεια των παιδιών. Τα παιδιά πρέπει να μπορούν να ζουν με αξιοπρεπές επίπεδο διαβίωσης, με τις βασικές ανάγκες καλυμμένες, για να εξελιχθούν σε ολοκληρωμένους ανθρώπους. Και είναι αδιαμφισβήτητο ότι τα πρώτα βασικά δικαιώματα στεγάζονται αποτελεσματικότερα υπό τη σκέπη της οικογενειακής εστίας.

Το δικαίωμα στην εκπαίδευση, επίσης, είναι θεμελιώδες. Με τη μόρφωση, τα παιδιά χτίζουν τη δική τους αυτόνομη προσωπικότητα, διεκδικούν ασφαλέστερα μια θέση εργασίας στο μέλλον, και μια ζωή με αυτάρκεια. Η εκπαίδευση ανοίγει πάντα ορίζοντες και συνεπιφέρει συνθήκες ευημερίας.

Στην ψυχοκοινωνική ανάπτυξη του παιδιού, όμως, συμβάλλει καίρια και το παιχνίδι, η διασκέδαση, η ψυχαγωγία. Με το παιχνίδι, το παιδί εκφράζει τη δημιουργικότητά του, υποδύεται συμβολικούς ρόλους, επικοινωνεί αυθόρμητα με τα άλλα παιδιά, μαθαίνει να διεκδικεί αλλά και να αποδέχεται κανόνες. Το παιχνίδι διδάσκει στο παιδί την ίδια τη χαρά της ζωής, στην οποία έχει απόλυτο δικαίωμα, γιατί δεν ευθύνεται εκείνο για τα σφάλματα και την αναλγησία των «ωρίμων».

Προσέξτε, παρακαλώ: Τα παιδιά, σήμερα, δεν είναι πλέον «ελλειμματικές οντότητες»**·** είναι εκκολαπτόμενες προσωπικότητες! Τα δικαιώματά τους πρέπει να περιφρουρούνται, και το Σχολείο, με ποικίλες δράσεις, μπορεί να συμβάλλει κι εκείνο σε μία αποτελεσματική κινητοποίηση υπέρ των δικαιωμάτων τους.

Με έρανο (με φυσική παρουσία) ή «διαδικτυακό μαραθώνιο» υπέρ των φτωχότερων οικογενειών (ανέργων, υποαπασχολούμενων, μεταναστών, προσφύγων) κάθε δήμου, το σχολείο μπορεί να συγκεντρώσει χρήματα ή είδη πρώτης ανάγκης (τρόφιμα και φάρμακα). Εδώ, αγαπητοί μου ακροατές, ας συμμετάσχουν τα Μαθητικά Συμβούλια, ο Σύλλογος Διδασκόντων, ο Σύλλογος Γονέων και Κηδεμόνων κάθε σχολείου.

Με δύο πρόσφατους θεσμούς, τον Σύμβουλο Σχολικής Ζωής και την Ομάδα Διαμεσολάβησης, το σχολείο παρεμβαίνει αποτελεσματικότερα τόσο κατά του σχολικού εκφοβισμού όσο και σε περιπτώσεις, ενδεχομένως, παιδιών-θυμάτων ενδοοικογενειακής βίας. Ο ισχύων, μάλιστα, θεσμός του Σχολικού Ψυχολόγου πρέπει να ενισχυθεί δραστικά, με περισσότερα πρόσωπα ανά σχολείο, με τακτικότερη παρουσία σε κάθε σχολική εβδομάδα.

Στον τομέα της Εκπαίδευσης, σημαντικό ρόλο διαδραματίζει ο εθελοντισμός. Μετά το πέρας του σχολικού ωραρίου, και για διάστημα δύο περίπου ωρών, εκπαιδευτικοί – που προθυμοποιούνται – δύνανται να συνθέσουν τμήματα ολιγομελή, για (την) ενισχυτική διδασκαλία αδύναμων μαθητών - προσπάθεια που έχει ήδη, άλλωστε, επιχειρηθεί και παλιότερα, με κρατική θεσμοθέτηση.

Κλείνοντας, θεωρώ ότι όλοι οφείλουμε να μεριμνήσουμε για τα παιδιά**·** το νόημα της εκπαίδευσης δεν εξαντλείται στη διδασκαλία ωραίων ιδεών αλλά στην έμπρακτη στήριξη του συνανθρώπου, πόσο μάλλον των παιδιών. Ας συντονίσουμε τις προσπάθειές μας, κι ας μη λησμονούμε, όπως λέει ένα δικό μας τραγούδι, ότι «όσο υπάρχει το παιδί, υπάρχει ελπίδα»!

Ευχαριστώ που με ακούσατε!

(Ο μαθητής Δ.Κ)